Mons. ThDr. **Ladislav Belás** (\* 22. február 1930, Milochov – † 5. január 2021, Nitra) bol slovenský rímskokatolícky kňaz, vysokoškolský pedagóg, historik a bibliotekár.

Životopis
---------

Narodil sa 22. februára 1930 v obci Milochov (dnes súčasť Považskej Bystrice) ako prvorodený syn robotníka Vincenta Belása a Kataríny, rod. Strhákovej.:7 Školskú dochádzku začal 1. septembra 1936 v miestnej ľudovej škole. Po ukončení prvých piatich ročníkov pokračoval (na návrh miestneho kaplána Floriána Sabu) štúdiom na gymnáziu v Nitre od školského roku 1941/1942. Maturoval 15. júna 1949.:8

Pokračoval štúdium v Nitre na Vysokej škole bohosloveckej (1949 – 1950). Po jej zrušení študoval na Cyrilometodskej bohosloveckej fakulte v Bratislave. Po ukončení štúdia ho vysvätil Ambróz Lazík 21. júna 1953 v dóme svätého Martina v Bratislave za kňaza.:9

Po vysvätení pôsobil ako kaplán v obci Skalité (1953 – 1954, 4 mesiace zastupoval aj chorého kňaza v Belej pri Varíne), po preložení pôsobil v rokoch 1954 – 1963 v Čadci a 1963 – 1970 ako správca fary v Beluši.:9-10

V rámci ďalšieho štúdia spracoval tému, ktorú pod názvom *Vývoj rímskeho misála a jeho povinné zavedenie v Uhorsku so zreteľom na cyrilometodskú tradíciu* obhájil ako dizertačnú prácu a 25. júna 1971 ho promovali na doktora teológie. Po udelení doktorátu sa vracia do Nitry, v rokoch 1971 – 1980 pôsobil ako tajomník biskupského úradu, notár cirkevného súdu a prosynodálny examinátor.:10

V roku 1973 ho pápež Pavol VI. vymenoval za pápežského kaplána (monsignor), stal sa nitrianskym sídelným kanonikom, od roku 1977 katedrálnym archidiakonom a na krátky čas aj správcom farnosti Nitra–Horné mesto. V roku 1979 ho zvolili za člena správneho výboru Spolku svätého Vojtecha, v období 1980 – 1985 bol generálnym riaditeľom Ústrednej charity na Slovensku a správcom kostola svätého Ladislava v Bratislave. Následne (1985 – 1990) bol šéfredaktorom *Katolíckych novín*, správcom farnosti Nitra–Dolné mesto a v rokoch 1985 – 1989 riaditeľom biskupského úradu v Nitre. V roku 1990 štát vrátil cirkvi Diecéznu knižnicu a jej správcom bol od 25. januára L. Belás. Od roku 1991 pôsobil ako cirkevný cenzor a odborný asistent pre odbor patrológia (do roku 2005).

Od roku 2017 žil v DSS Promeritae Quieti sv. Svorada v Nitre. Zomrel (po krátkej hospitalizácii) 5. januára 2021 v nitrianskej nemocnici.

Jeho erb vytvoril heraldik Miroslav Glejtek.

Publikačná činnosť
------------------

Ladislav Belás mal výraznú publikačnú činnosť, ktorá bola zameraná na prínos kresťanstva k vzdelaniu a kultúre na Slovensku, kresťanské tradície a významné osobnosti Nitrianskej diecézy. Publikoval v priedikách ako *Duchovný pastier*, *Slovenské hlasy z Ríma*, *Katolícke noviny*, *Duchovní pastýř* či *Slovenské ozveny*.

Zdroje
------

1. 1 2 3 4 5 6  BELÁS, Ladislav. In:  *Lexikón katolíckych kňazských osobností Slovenska*. 1. vyd. Bratislava : Lúč, 2000. 852 s. ISBN 80-7114-300-6. S. 79 – 80.
2. 1 2 3 4 5   *Mons. ThDr. Ladislav Belás : osobná biografia a bibliografia*. Ed. Anton Pažitný. Nitra : Dom Matice slovenskej, 2000. 77 s. ISBN 80-7090-561-1.
3. ↑   *Belás, Ladislav* [online]. Dominikánsky knižný inštitút, [cit. 2021-02-06]. Dostupné online.
4. ↑   *Smútočné oznámenie - do večnosti odišiel titulárny zoborský opát a kanonik Mons. Ladislav Belás* [online]. Nitra: Nitrianske biskupstvo, [cit. 2021-01-11]. Dostupné online. [nefunkčný odkaz],  *Na Nitrianskom hrade do večnosti odprevadili kanonika a zoborského opáta Mons. Ladislava Belása* [online]. Nitra: Nitrianske biskupstvo, [cit. 2021-02-06]. Dostupné online. Archivované 2021-01-28 z originálu.
5. ↑  GLEJTEK, Miroslav. *Erb Mons. Ladislava Belása, zoborského opáta a kanonika Nitrianskej kapituly* [online]. [Cit. 2021-02-06]. Dostupné online. Archivované 2022-08-12 z originálu.
6. ↑   *Smútočné oznámenie* [online]. Farnosť Horné Lefantovce. Dostupné online.
7. ↑   *Veriaci smútia: Zomrel zoborský opát a nitriansky kanonik Ladislav Belás* [online]. Global24, /nitra.dnes24.sk, 2021-01-05. Dostupné online.

Externé odkazy
--------------

* *Medailón Ladislava Belása* [online]. Nitra: TV Nitrička, 24.12.2019, [cit. 2021-02-06]. Dostupné online.
* Belás, Ladislav, knihydominikani.sk
* video z kázne L. Belása (1994)

Autoritné údaje: * SNK: 149743